กรมพัฒนาฝีมือแรงงาน หารือผู้ประกอบการ-สมาคมในเครือฝั่งอันดามัน เร่งฝึกอบรมพัฒนาทักษะพนักงานนวด-สปา ป้อนธุรกิจโรงแรมที่พัก แก้ปัญหาขาดแคลนแรงงาน
นางสาวบุปผา เรืองสุด รองปลัดกระทรวงแรงงาน รักษาราชการแทนอธิบดีกรมพัฒนาฝีมือแรงงาน เปิดเผยว่า จากการนำเสนอข่าวการขาดแคลนแรงงานภาคการท่องเที่ยวและบริการ เพื่อป้องกันผลกระทบด้านการท่องเที่ยวไทย กรมพัฒนาฝีมือแรงงานได้เร่งขับเคลื่อนการแก้ไขการขาดแคลนแรงงานอย่างต่อเนื่อง ล่าสุดได้จัดส่งทีมงานลงพื้นที่จังหวัดภูเก็ต โดยมีหน่วยงานในพื้นที่ใกล้เคียง อาทิ สถาบันพัฒนาฝีมือแรงงาน 45 กระบี่ และสำนักงานพัฒนาฝีมือแรงงานพังงา มาร่วมพูดคุยกับกลุ่มผู้ประกอบการในพื้นที่เพื่อร่วมกันแก้ไขปัญหาขาดแคลนแรงงานด้านธุรกิจนวดและสปา โดยสมาคม/ชมรม และผู้ประกอบการด้านธุรกิจนวดและสปาในพื้นที่จังหวัดภูเก็ต แจ้งว่ามีความต้องการแรงงานด้านนวดและสปา จำนวน 1,500 คน เพื่อรองรับนักท่องเที่ยวจีนที่กำลังจะเดินทางเข้ามาในระยะใกล้นี้ ขอให้สถาบันพัฒนาฝีมือแรงงาน 21 ภูเก็ต และหน่วยงานเครือข่ายในพื้นที่ฝั่งอันดามัน (กระบี่,พังงา) ปรับหลักสูตรการฝึกอบรมในระยะเร่งด่วนเป็นหลักสูตรที่เกี่ยวข้องด้านนวดและสปา และส่งผู้สำเร็จการฝึกอบรมเข้าสู่สถานประกอบกิจการในพื้นที่โดยตรง โดยทางสมาคม-ชมรม และผู้ประกอบการ จะเป็นผู้จัดหากลุ่มเป้าหมายหรือแรงงานที่จะนำมาเข้าอบรมเองทั้งนี้ ในระยะเร่งด่วนสถาบันพัฒนาฝีมือแรงงาน 21 ภูเก็ต จะบูรณาการความร่วมมือกับธารธาราสปา ตั้งอยู่ใน อ.เมือง จ.ภูเก็ต และโรงเรียนราชประชานุเคราะห์ ตั้งอยู่ อ.กะทู้ จ.ภูเก็ต ใช้เป็นสถานที่ฝึกอบรม เพื่อลดปัญหาภาระค่าใช้จ่าย และเวลาในการเดินทางของผู้มาเข้ารับการฝึกอบรม ซึ่งการแก้ไขปัญหาขาดแคลนแรงงาน หากทุกหน่วยงานร่วมกันก็จะสามารถแก้ไขปัญหาได้อย่างตรงจุด